text:
Løgmaður setur tøl á fyri at fáa vágafólk at tiga
politikkur23-12-2016 - 23:56 - Jóanis Nielsen
John Petersen skrivar á Facebook:
Nú kemur Løgmaður við eini jólagávu-bumbu. Hann sigur at tað framhaldandi skal verða bummgjald á Vágatunnlinum - eisini eftir at lánið er afturgoldið .
Men lánið er afturgoldið nú, og tí skal bummgjaldið burtur - tað er tað vit fingu lovað. Um íløgan sum landið gjørdi skal gjaldast aftur, hví skal Viðareiðis tunnilin ikki gjaldast aftur? Hví skulu umvælingar á aðrir tunnlar ikki gjaldast aftur?
Sjálvandi tí at vit gjalda skatt til tað sama. Ein undirsjóðartunnil er nakað dýrari enn ein vanligur tunnil, men nú er nóg nógv goldið aftur av eykakostnaðinum. Vágatunnilin kostaði 280 mió kr. at byggja, og 313 mió kr. eru goldnar í bummgjaldið.
Tað kennist verðuliga sum politikkarnir royna at snýta veljarin við kamuflerðaðum lógum. Føroya fólk hevur nú í 14 ár liva í tí verðuleika, at tá lánið er goldið aftur verður frítt at koyra. Onkur fólk hava allarhelst valgt ikki at flyta til annað stað av somu orsøk.
Løgmaður (sum er janaðarmaður - og tá byrji eg at hugsað um solidaritet) hevur nú sett nøkur tøl fram - helst fyri at fáa vágafók at tiga.
Hetta eru tølini: 50% av gjaldandi brúkarunum av Vágatunlinum eru heimahoyrandi í Streymoynni, ímeðan onnur knøpp 20% eru heimahoyrandi í serliga Eysturoynni og Norðoyggjum. Vágafólk umboða 30%. Sostætt gjalda vágafólk bert ein lítlan part av Vágatunnilinum. Og Løgmaður vil við hesum tølum seta munnkurv vágafólk.
Men hvussu skal ein hyggja at hesum tølum? Tað er við at hyggja at hvussu nógv fólk hava goldið í miðal pr. íbúgva úr teimum trimum økinum.
Sæmbart tunninsfelagnum, eru 313 mió kr. komnar inn í bummgjaldi fyri Vágatunnilin. Fólkatalið í FO í teimum trimum økinum er: Norðoy + Eysturoy: 16683, Streymoy: 23548, Vágar: 3088
Út trá hesum tølum er skjótt at rokna seg fram til at miðal gjald pr. íbúgva hesu 14 árini er:
Norðoy + Eysturoy: 3701 kr
Streymoy: 6645 kr
Vágar: 29971 kr
Tað vil siga at vágafólk gjalda 8,1 ferðir meira enn fólk úr Norðoy/Eysturoy. Og 4,6 ferðir meira enn fólk úr Streymoy.
Eitt orð í hesum kjaki sum gongur aftur er solidaritetur. Eitt orð ið hendan samgongan átti at skilt, menn tíðanverri er ikki so.
Vágatunnilin opnaði fyri 14 árum síðani. Um politikarirnir VERÐULIGA! ynskja eina solidariska skipan, so skulu vágafólk sleppa at koyra frítt frá í dag av. Fólk úr Streymoy skulu halda áfram at gjalda í 63 ár. Og fólk úr Norðoy/Eysturoy skulu halda á við at gjalda í 113 ár.
Órættví er nógv stórri fyri Norðoyartunnilin, tí eingin flogvøllur er har norði. Gera vit eina útrokning út frá ársfrágreiðingini hjá tunnilsfelagnum fyri Norðoyartunnilin í 2015, sæst at miðal túratalið pr. íbúgva í 2015 er;
Norðoyggjar: 67
Eysturoy: 28
Streymoy: 7,8
Vágar: 5,8
Við øðrum orðum skulu norðoyingar sleppa at koyra frítt nú. Fólk úr eysturoy skulu gjalda bummgjald í 25 ár avtrat, fyri at hava goldið líka nógv sum norðoyingar hava goldið pr. íbúgva. Streymoyingar skulu gjalda bummgjald í 92 ár. Og fólk úr Vágum skulu gjalda bummgjald í Norðoyatunnilinum í 124 ár.
Sostætt hava norðoyingar goldi alt ov nógv, og skuldi fingið nógv av bummgjaldinum aftur sum stórur partur av føroya fólki rættvíst eigur at gjalda komandi 100 árini.


c: text/html

text:
Vípa
Vípa (frøðiheiti - Vanellus vanellus) er til støddar nakað sum bládúgva. Hon hevur mangar litir, omaná mest morgrøn, framman dimmblá, í neðra hvít; vongurin er korkalittur oman fyri knúgvan og svartur ytst; undir velinum er hon vakurt brondut. Best kennist hon av tí langa toppinum á nakkanum. Tó at veingirnir eru kubbutir, er hon bæði lættfloygd og skjótfloygd; ofta ger hon knøpp køst og vendingar í flognum. Hon eigur víða um Europa og Asia. Eggini eru 4, grønlig ella brúnlig við svørtum blettum. Kemur fólk fram at reiðrinum, leikar hon í sum eitt ørt uttanum; hundar og krákur rýkur hon á uttan fyrilit. Í Føroyum síggjast tær stundum vár og heyst, borandi í bønum eftir sniglum og reyðmøðkum. Áður vistu menn so at siga einki um, at vípa hevði átt í Føroyum, nú í hesum seinnu árunum hevur tað ikki verið so sjaldsamt. Dámligt hevði tað verið, um hesin hugnaligi fuglur kom fyri álvara at byggja hjá okkum.[1]
Kelda[rætta | rætta wikitekst]
- ↑ Mikkjal á Ryggi: Fuglabókin, Dýralæra II. 1951.

robotstxt: allowed

filter: keep


text:
Orð: Olivar á Ryggi
Lag: Hans Jacob Højgaard
1. O, móðurlandið! Eg elski teg;
frá barnaárum eg alskin kendi;
við dygd og stimbri tú aldi meg,
at himli eyga mítt vendi.
2. Til Gud eg biði av sinn og sál
við móðurmáli, eg havi fingið,
hann betur skilir mítt móðurmál
enn høgir harrar á tingi.
3. Av insta hjarta eg takki tær;
takk fyri málið, tú hevur givið,
og móðurlandið, tú skapti mær,
takk fyri lívið, eg livi.
4. Um Føroya landið eg kvøða vil,
og Føroya málið eg vil upp byggja,
sum Harrin gevur mær evni til,
tó eg í vanda man liggja.
5. Ja, Føroya heimið, ja, tað er frítt,
við grønum fjøllum á summardegi;
í vetrarbjálva tað stendur hvítt,
tað fyllir hjartað við gleði.
6. Sum Føroya tindar so treyst og frítt
upp móti himli frá foldum peika,
so vendir skaparin andlit blítt
til alt, á foldum man leika.
7. Ja, slættur dalur og grøna líð,
silvurblonk á, sum til strandar rennur,
og brattar skorar við seyði í,
alt eittans lagið her kennir.
8. Í Føroya dølum, í Føroya líð
best trívast vit allir Føroya synir
og Føroya døtur um alla tíð,
hvar helst vit semjast sum vinir.
9. Fullvæl alt skaptist av faðirhond,
so fagurt alt her man hóska saman,
um brimið øðisligt slær mót strond,
alt vendist aftur til gaman.
10. Tí, móðurlandið, eg elski teg;
altíð sum áður so enn eg biði,
at himna drottur vil styðja teg,
teg verja við sínum liði.
11. “Tær, móðurlandið, eg unni væl,”
so kvøður hvør, sum av sonnum kennir,
at føroyskt er enn og verða skal
alt blóð, at hjartanum rennur.


text:
Vit kenna tað øll; Nátturðin er etin, og í staðin fyri at pakka restirnar niður og goyma tær í køliskápinum, rúka tær beint í ruskspannina.
Hetta kemur alt ov ofta fyri í Føroyum, sigur David Rodrigues, sum saman við Tórshavnar kommunu er farin undir at kanna matoyðsl í Føroyum.
"Eg veit, at tað verður oyðslað nógv, men akkurát hvussu nógv vita vit ikki enn", fortelur hann.
Saman við Sunnivu Mortensen stendur hann fyri tiltakinum Diskosuppa, sum verður í Perluni týskvøldið 10. januar klokkan 17.00-20.00.
"Hetta er eitt tiltak sum skal varpa ljós á matoyðsl. Við at gera mat burturúr avlopi, sum matvøruhandlarnir annars ikki høvdu kunna selt, vísa vit, at matrestir kunnu etast", sigur Sunniva Mortensen.
Vit mugu steðga
Longu í 1995 varð roynt at basa matoyðsli. Tórshavnar kommuna stóð á odda fyri einum átaki sum skuldi eggja fólki til at kompostera sínar matrestir, heldur enn at blaka tær burtur.
Men nú meir enn tjúgu ár seinni er trupulleikin ikki nógv basaður.
"Vit noyðast at steðga at blaka mat, sum kann etast, burtur", sigur David Rodrigues.
"Og tað fer at koma okkum til góðar. Vit spara pengar og vit eru við til at ansa eftir jørðini, vit liva á", leggur hann afturat.
Trý góð ráð
Kommunalt átøk og stór tiltøk gera lítlan mun, um ikki húsarhaldini fylgja við.
"Matstovur, matvøruhandlar, arbeiðspláss og húsarhald mugu gera ein innsats, og tað er eisini tað, hetta tiltakið snýr seg um", greiður David Rodrigues frá.
Hann hevur trý góð ráð, vit kunnu brúka, um vit vilja gera ein mun sjálvi.
1 - Ver tilvitaður, tá tú keypur inn
Kanna altíð, hvat tú eigur inni, áðrenn tú fert at keypa inn. Á tann hátt kemur tú aldrin at liggja inni fyri tveimum posum av eplum, tá tú bert hevur brúk fyri einum.
2 - Brúka tínar matrestir
Tú kanst gera tína egnu diskosuppu heima við hús. Goym grønmetisavlop í eini grýtu í køliskápinum og kóka tað saman til eina grønmetissuppu, tá vikan er av.
3 - Ger ikki ov nógvan mat
Ver tilvitaður, tá tú gert mat. Ger ikki epli til tíggju fólk, um tit bara eru trý.


text:
02. Des 2016
Norski fiskimálaráðharrin Per Sandberg hevur nú ásett norsku kvotuna av norðhavssild í 2017. Ráðarrin hevur avgjørt at hækka kvotuna við 6 prosentum, sum gevur uppisjóvarvinnuni í Noregi 40.000 tons eyka av norðhavssild í 2017. Seinastu árini hevur ongin avtala verið millum strandalondini um...
20. Okt 2016
ES, Noreg og Føroyar hava undirskrivað makrelavtaluna fyri 2017. Kvotan næsta ár hækkar 14 prosent í mun til kvotuna í ár, og føroyska kvotan hækkar við 16.000 tonsum - úr 112.892 tonsum upp í 128.655 tons. Heildarkvotan er sett til 1.020.996, og...
07. Okt 2016
Nú kom umsíðir álitið hjá nevndini, sum hevur gjørt uppskot til eina fiskivinnunýskipan. Hóast orðið “uppboðssøla” ikki verður nevnt í samgonguskjalinum, so hevur nevndin bara fingið loyvi at viðgera ein møguleika, nevniliga at øll fiskirættindi skulu seljast á uppboðssølu. Nevndin...
28. Sep 2016
Ein roknifeilur hjá ICES, tá teir í fjør heyst skuldu staðfesta, hvussu stórur makrelstovnurin er, hevur nú við sær, at ICES hevur hækkað sítt tilmæli við 107 tús. tonsum. Upprunaliga mælti ICES til, at heildarkvotan av makreli í 2016 skuldi verða 667 tús. tons,...


text:
Lomvigi
Lomvigi ella lomviga (frøðiheiti - Uria aalge) er svartur sjófuglur. Sagt verður, at lomvigin kemur at landi á pálsmessu og í bergið á leypársmessu. 31. juli sigst lomvigin aftur leggja frá landi. Loyvt er (í 2007) at skjóta lomviga frá 1. oktober til 20. januar. er svartur omaná, hvítur í neðra. Summir hava eina hvíta striku aftur frá eyganum; teir eru sama slagið sum hinir, men eru oftast stórir. Fyrst í juni hevur lomvigin vorpið, eittans egg, stórt eftir fuglinum. Frá tí tjúkkasta smalkast tað beint og javnt móti hinum klænra endanum, sum er óvanliga spískur; eggið rullar tí ikki beinan veg, men heldur runt í ring, og tað man mangan hava bjargað teimum frá at fara út av rókini. Frá 5. til 8. juni fara menn at ræna, t. e. at taka eggini. Í stórum línum síga teir langt niður í bergið — í Skúvoy um 80 favnar, — og har, sum loft er, gera teir stór reiggj út og inn. Eggini eru vøkur, frá fagrasta grøna til bleikgrønt og stundum hvítt, sett við dimmum blettum og strikum, sum gera tey ólík hvørjum øðrum. Orðið gongur, at aldri finnast tvey lomvigaregg, sum eru meinlík á liti. Summi sýnast at vera einlitt grøn, men hyggur tú gjøllari eftir, so sært tú altíð onkun dimman blett, sum ger eitt frámerki.
Skúvoy og Dímun eru bestu lomvigalondini í Føroyum. Skúvoyingar fáa so nógv egg útyvir tað, teir brúka sjálvir, at teir fara við heilum bátsfarmi til Havnar at selja. Skjótt verpur lomvigin aftur, og hann vermir í rúmar 4 vikur. Ungfuglurin situr hesa tíðina niðast við sjógvin; hann er kallaður hellufuglur og verður tikin av báti við fleygastong. Nú pisurnar eru útkomnar, flúgva teir gomlu javnan við nebbasild í nevinum. Tá ið ein lendir á rókini, eru nógv opin gap uttan um hann, men hin gamli kennir væl unga sín. Dúnaða pisan er brúnlig omaná, grá-sprøklut um háls og síður, hvít í neðra. Um miðjan juli kemur fyglingin fyri. Við eini stuttari stong og stórum neti gongur fyglingarmaðurin eftir rókini, varliga framat, har sum lomvigin situr tættur. Har leggur hann netið omanyvir og kann fáa nógvar í tað, um 5—8 man vera tað vanliga, 10—15 er væl fingið, og 20 má sigast nógv, tó at tað hevur hent at fingið 60. 1000 lomvigar kann ein kringur fyglingarmaður fáa ein góðan dag. Men við hetta lag misfarast nógvar pisur. Tí hava teir summstaðni lagt fyglingina av og fleyga nú í staðin. Í flognum er lomvigin ikki so snúiligur sum lundin og tí betri at fleyga.
Fyri ólavsøku eru pisurnar floygdar. Mest um kvøldið síggjast tær fara av rókini, ein lítil fyrst og tveir stórir — faðir og móðir — hvør sínumegin aftanvert við hana. Har, sum stór urð er undir, bera tey gomlu ofta ótta fyri at hin lítla fer ikki at vinna út á sjógv, og so við og við geva tey henni tá eitt stump uppeftir. Eisini á sjónum halda tey saman fyrru tíðina. Ber okkurt, sum t. d. ein fles, upp ímillum, so tey ikki síggja hvørt annað, so ljóðar í heilum karr karr karr øðrumegin og pi pi pi hinumegin, til tey hittast aftur. Umframt við fygling og fleygi verður nógvur lomvigi fingin við snaru. Snaran er ein flaki av viði við nógvum lykkjum av faksi omaná, og lomvigin, sum altíð dámar væl at sita á rekaviði, fer upp á hann, men fær so føturnar fastar í lykkjurnar. Eisini verður nógvur lomvigi skotin víða um á sjónum. Og tó hevur hann heldur nørst enn minkað í seinnu tíðini. Um veturin ferðast hann um langt úti á havinum. Nakrir síggjast tó her; tá er hann bleikgráur framman á hálsinum og upp í vangarnar. Sama lit hevur steffan, t. e. pisan, tá ið hon er komin á sjógvin.[1]
Slag[rætta | rætta wikitekst]
- Uria lomvia (Íslandslomvigi)
Sí eisini[rætta | rætta wikitekst]
Keldur[rætta | rætta wikitekst]
- ↑ Mikkjal á Ryggi: Fuglabókin, Dýralæra II. 1951.


text:
Orð: Petur Jacob Sigvardsen
Viðmerking: Yrktur 4. februar 2010.
“Hvat halda tit um Krist? Hvør man hann vera?”
Mangt svarið vildi fólkið honum bera.
Ein segði eitt og onkur okkurt annað
– frá gudsmanni til Beelsebul at banna.
Og onkur helt Jóhannes og Elia,
ein annar helt hann vera Jeremia.
Tá spurdi Jesus millum lærusveina,
hvat sjálvir teir um hann nú mundu meina?
Tá mælti Símun, lærusveinur, fyrstur:
“Tú sonur lívsins Gud ert, tú ert Kristus!”
“Tú, Símun Pætur, víst skalt sælur vera!
Tær hold og blóð ei hetta opinbera.”
Og Jesus Pæturi enn greitt tá segði,
at faðir sín tað opinberað hevði.
Ta somu trúgv vil Gud við anda sínum
her opinbera tær í hjarta tínum.
Á klettin tann varð Kristi kirkja grundað,
og hagar inn hann stevnir oss til funda.
Nú meg og teg hann spyr, hvør hann man vera.
Gud gævi, vit sum Pætur, svar øll bera.


text:
Orð og lag: Ókendur
Týtt: Amga Jacobsen
1. Gev títt barn til Jesus, lær tað Harrans veg,
har Guð hevur sett teg, at virka fyri Seg.
Lætt kann hjartað boyggjast, rein er barnatrúgv,
nú kann Harrans Orð í hjartað festa búgv.
2. Gev títt barn til Jesus – brátt tað er ov seint!
Nú kann Orðið tala og hjartað tað er reint!
Hví vilt tú nú bíða? – Syndin bíðar ei!
Lær tað bert at ganga fram á Harrans leið.
3. Gev títt barn til Jesus, sáðið tað ber frukt,
væl tað minnist orð títt, tá tú flytir burt.
Ein dag skalt tú flyta handans deyðans hav,
meðan barn títt livir í Orðinum, tú gav!


text:
Nýsæland
Nýsæland (enskt; New Zealand), er eitt stórt land í Oseania. Wellington er høvuðsstaður, og størsta ídnaðarøkið er í Auckland, sum liggur í norðara parti landinum. Aðrir stórir býir er Christchurch, Hamilton, Dunedin og Palmertson North. Slakar 4.2 milliónir fólk búgva í Nýsælandi; minni enn helvtin av fólkinum í New York ella London. Nýsæland er um 1600 km í ein landsynning úr Avstralia. Landið er mest sum bara tvær stórar oyggjar – Norðuroy og Suðuroy, men eisini eru fleiri smáar oyggjar. Næstan tríggir fjórðingar búgva í Norðuroy, flestu teirra í býum. Nýsæland gjørdist bretskt hjáland í 1820. Waitanisáttmálin í 1849 tryggjaði bretum valdið á oynni. Í 1907 fekk Nýsæland støðu sum ríki, og í 1947 fekk tað fullveldi. Í Nýsælandi eru 20 ferðir so nógvir seyðir sum fólk.
Innihaldsyvirlit
Søga[rætta | rætta wikitekst]
Um 1000 sigldu nakrir polynesar mangar hundrað fjórðingar í opnum bátum og búsettu seg á báðum teimum stóru oyggjunum í Nýsælandi, Norðuroynni og Suðuroynni. Við sær høvdu teir plantur, sum teir høvdu dyrkað, har teir búðu frammanundan til dømis søtepli, jamsrót, taro og grasker. Bara søteplini vuksu, men í Nýsælandi funnu teir annað etandi, til dømis moafuglin, skeljar og átuligar trøllakampar. Hildið verður, at fólkið í Suðuroynni livdi sum útróðrarmenn og savnarar, til bretski rannsóknarfarin James Cook kom hagar í 1769. Í Norðuroynni bar væl til at velta epli, men hvørt ár kom spilla í grøðina, tá ið nakað leið frá. Tí gróvu maoriar stór hol niður í jørðina, so at eplini kundu goymast í jøvnum hita, so at tey ikki spiltust. Soleiðis gjørdist bøndurnir sjálvbjargnir við mati.
Evropeiskar handilsmenn komu til Nýsælands í 1790-árunum. Maoriar, sum høvdu búð har í øldir, góvu sær ikki stórvegis far um teir í fyrstuni, men um 1800 fóru teir at handla við teir. Í 1840 settu fyrstu bretarnir seg niður í Nýsælandi og grundaðu býin Wellington í einum øki, teir høvdu keypt frá maoriarum. Stóra Bretland kravdi yvirvaldsrætt yvir Nýsælandi og sendi ein landshøvding, William Hobson, kapteyn, hagar. Hann gjørdi semju við maorihøvdingarnar, nevnd Waitangiavtalan, sum vissaði teimum ognarrætt at eiga jørð og beyð teimum bretskan ríkisborgararætt. Avtalan varð ikki hildin út í æsir, og tað elvdi til kríggj. Frá 1840 til 1907 var Nýsæland bretskt hjáland, men landið gjørdist sjálvstøðug tjóð í 1947. Upprunafólkið – maoriar – eru enn um tíggjundaparturin av fólkinum. Nýsæland er framburðssinnað land og varð fyrsta land í heiminum, sum veitti konufólkið valrætt og setti vælferðarskipan í gildi.
Meðan ein afturhaldsstjórn, sum lívgaði ríku góðseigararnar, hevði valdið, var stór fíggjarkreppa í Nýsælandi næstan øll árini frá 1870 til 1890. Eftir hart stríð fyri at fleiri skuldu fáa valrætt, játtaði stjórnin í 1889 umsíðir øllum monnum yvir 21 ár valrætt. Árið eftir var tjóðartingsval og meiriluti var fyri einari frílyntari stjórn, sum alt fyry eitt setti í gildi sosialar ábøtur. Ímillum teirra vóru ídnaðarlógir, sum høvdu eftirlit við arbeiðsumstøðum og arbeiðstíð, stigvaksandi skattaskipan, gerðardómstólar í ídnaðinum, ellisrentu og 19. september í 1893 valrætt fyri konufólk. Tað var fyrstu ferð í søguni, at eitt land hevði givið konufólki valrætt.
Bretska hjálandið Nýsæland fekk stýrisskipanarlóg í 1852 og varð býtt í seks landslutir. Í 1856 varð stjórn stovnað, sum fekk myndugleika yvir øllum landslutunum, og Nýsæland var enn verandi sjálvstýrandi hjáland í hálva øld. Hesa tíðina førdi landið ein samfelagspolitikk, sum mundi vera ein hin mest framtakssinnaði í heiminum. Í 1901 noktaði Nýsæland at fara upp í nýstovnaða Avstraliasamveldið, og í 1907 gjørdist landið sjálvstýrandi partur í Bretska Heimsveldinum.
Heimskreppan síðst í 1920-árunum, elvdi til stóra afturgongd í nýsælendska búskapinum. Prísurin á útflutningsvørum fór niður í helvt, landið fekk ikki lán, og arbeiðsloysið vaks ógvuliga skjótt. Stjórnin, sum hevði valdið, tóktist ikki at verða før fyri at vinna á kreppuni, og tí vann arbeiðaraflokkurin í Nýsælandi tjóðartingsvalið í 1935 á fyrsta sinni. Flokkurin vann stórsigur, tí hann í valstríðnum hevði hann lovað at loysa trupulleikarnar í landinum. Ríkið tók beinan vegin stór lán, tjóðartingið ásetti fastan prís á landbúnaðarvørur, og arbeiðsvikan varð stytt niður í 40 tímar. Í 1938 viðtók tingið lóg um almannaveitingar til øll, sum ikki høvdu nóg mikið til lívsins uppihald.
Fólkið[rætta | rætta wikitekst]
Nýsæland var eitt av seinastu londum í heiminum, sum varð ónomið. Fyrstu fólk at seta seg niður her vórðu maoriar, ið komu higar úr Polynesia um ár 950. Hóast flestu maoriar nú á døgum hava lagað seg til at liva sum fólkið í vesturheiminum, hava teir goymt mentan sína - málið, listina og stórhúskið. Maoriar hava umboð í tinginum, og stig eru tikin til at tryggja teimum somu rættindi og møguleikar sum onnur, tá ið talað verður um heilsurøkt, útbúgving og arbeiði - rættindi, teir ikki hava havt áður.
Í juni 2008 búðu 4.268.000 fólk í Nýsælandi. Um 9 % vóru maorar (heimafólkið), 80 % vóru av evropeiskari ætt, og hini vóru úr Asia og ymiskum oyggjabólkum í Kyrrahavi. Meginparturin av fólkinum er protestantar, og eini 15 % eru katolikkar. Heili 80 % av fólkinum búgva í býum, og Nýsæland verður eisini mett at vera tað mest urbaniseraða landið í heiminum.
Lýtt veður og vøkur, stórfingin náttúra gera, at fólk eru nógv úti, og at nógv frítíðarvirksemi eisini er uttandura í Nýsælandi. Nýsælendingum dámar væl alla ítrótt, til dømis at ganga og klíva í fjøllunum, sigla í kano, sigla við seglbáti og at spæla rugby.
Búskapur[rætta | rætta wikitekst]
Stórar albeittar fløtur og lýtt og vátligt veðurlag gera, at Nýsæland er gott landbúnaðarland; helst til dýrahald, neyt og seyð. Seyðaskipanin er 60 milliónir (um 20 til hvørt fólk) og 8 milliónir neyt. Tríggir fjórðingar av nýsælendska útflutninginum eru búnaðarvørur. Nýsæland er ímillum tey lond í heiminum, sum flytur mest út av ull, frystum kjøti, osti og smøri. Ein onnur týdningarmikil vinna er fiskiskapur. Av tí at Nýsæland er á suðurhálvu, kunnu bøndurnir har dyrka frukt, meðan vetur er í keyparalondunum á norðurhálvu. Mong ferðafólk koma til Nýsælands, helst at njóta náttúruna og sunna uttanduralívið.
Politikkur[rætta | rætta wikitekst]
Nýsæland er kongsveldi við parlamentariskari stjórn í The Commonwealth, og viðurkennir bretsku drotninga sum ovasta myndugleika í landinum. Kongshúsið er umboðað av einum generalguvernøri, sum hevur sæti í høvuðsstaðnum Wellington.
Lóggevandi valdið hevur tingið (The New Zealand House of Representatives), sum hevur 120 limir. Val er triðja hvørt ár. Størstu politisku flokkarnir eru Labour og National Party. Tveir aðrir smærri flokkar eru eisini, The Allice og New Zealand First. National Party tók við stjórnarleiðsluni í 1990, eftir at Labour hevði sitið við valdinum síðan 1984.
Landafrøði[rætta | rætta wikitekst]
Nýsæland liggur í útsynningspartinum av Kyrrahavi, um 1600 km úr Avstralia. Nýsæland er tvær stórar oyggjar, Norðoy og Suðuroy. Í Norðuroy er veðurlagið lýtt og milt, og har eru mong gosfjøll. Í Suðuroy er kaldari, og har eru jølar, høg fjøll og stórir skógir. Aftur at hesum koma nakrar smærri oyggjar. Millum tær smæstu er hjálandið Cooksoyggjar. Til samans er Nýsæland 270.000 ferkilometrar. Helvtin av landinum er graslendi, bert lítil partur veltur, og ein fjórðingur er skógur. Veðurlagið er lýtt, og tí hava góðir møguleikar verið at ment landbúnaðarvinnu og skógarvinnu. So langt suðuri er sjálvandi summar, tá vetur er hjá okkum, og Nýsæland kann tí selja Evropa góðar landbúnaðarvørur um veturin.
Landslutir[rætta | rætta wikitekst]
Avstralásia : Avstralia · Norfolksoyggj · Jólaoyggj · Kokosoyggjar
Melanesia : Fidjioyggjar · Papua Nýguinea · Nýkaledónia · Sálomonsoyggjar · Vanuatu
Mikronesia : Guam · Kiribati · Marshalloyggjar · Norðaru Marianaoyggjar · Mikronesiasamveldið · Nauru · Palau
Polynesia : Amerikanska Sámoa · Cooksoyggjar · Franska Polynesia · Hawai'i · Nýsæland · Niue · Pitcairnoyggj · Sámoa · Tokelau · Tonga · Tuvalu · Wallis- og Futunaoyggjar


text:
Orð og lag: Luther B. Bridgers
Týtt: Árni Jacobsen (ørindini) og Brynleif Hansen (niðurlagið)
Upprunaheiti: There’s within my heart a melody
1. Djúpt í míni sál ein songur er,
Jesus sigur milt við meg:
„Óttast ei, eg hjá tær vera skal,
hvat ið enn skal hótta teg.“
Niðurlag: Jesus, Jesus, Jesus,
besta navn og ogn.
Fyllir hjartans longsil,
broytir lívsins ódn til logn.
2. Lív mítt lagt í oyði var av synd,
hjarta mítt í ótta lá.
Jesus slitnar streingir aftur bant,
nýggir tónar hoyrdust tá.
3. Um hann gjøgnum skugga leiddi meg,
og um gøtan ósløtt var,
gangi eg tó treystur á tí leið,
Frelsarin gekk undan mær.
4. Skjótt vælkomnum Jesus býður mær
heim í dýrdina hjá sær,
og sum ljóð av mongum vøtnum tá
songurin skal ljóða har.


text:
Søga 47: Ein tjóvur í Ísrael
HESIN maðurin tekst við at grava okkurt niður inni í tjaldinum hjá sær! Ein vakran kappa, eina gullstong, og nøkur silvurstykki. Hetta hevur hann tikið í býnum Jeriko. Hvat átti hann at gjørt við lutir úr Jeriko? Minnist tú tað?
Alt í Jeriko átti at verða brent, og gullið og silvurið skuldi latast til skattkamarið í tabernaklinum hjá Jehova. Hesi fólkini hava ikki aktað Gud. Tey hava stolið nakað sum Gud eigur. Maðurin eitur Akan, og hini eru húsfólk hansara. Latið okkum nú vita hvat hendir.
Aftan á at Akan hevur stolið lutirnar, sendir Josva menn út í bardaga móti býnum Ai. Men teir tapa. Nakrir verða dripnir, og restin flýggjar. Josva verður keddur um tað. Hann leggur seg niður við andlitinum móti jørðini og biður til Jehova: ’Hví lætst tú hetta henda?’
Jehova svarar: ’Reis teg! Ísrael hevur syndað. Tey hava tikið burtur av tí ið skuldi oyðileggjast ella latast til Jehova skattkamar. Tey hava stolið ein vakran kappa og goymt hann. Eg fari ikki at vælsigna teg fyrr enn tú brennir hann og drepur tann ið stjól hann.’ Jehova lovar at hann skal vísa Josva á tann ið var ólýðin.
Josva kallar nú fólkið saman, og Jehova vísir á tann ónda Akan. Akan sigur sjálvur: ’Eg havi syndað. Eg sá ein vakran kappa, og eina gullstong og nøkur silvurstykki. Eg vildi so fegin hava tað, so eg tók tað. Tit finna alt, grivið niður í tjaldinum hjá mær.’
Lutirnir verða funnir og bornir til Josva. Hann sigur við Akan: ’Hví hevur tú komið okkum í vanlukku? Tú hevur tikið nakað sum tú ikki átti. Nú fer Jehova at koma tær í vanlukku!’ Síðan steinar fólkið Akan og hansara húsfólk til deyða. Vísir hetta ikki at vit aldri mugu taka nakað sum vit ikki eiga?
Ísrael fer nú aftur í bardaga móti Ai. Hesa ferðina hjálpir Jehova fólki sínum, og tey vinna bardagan.
Josva 7:1-26; 8:1-29.


text:
Ecstasy
Ecstasy er eitt rúsevni við kemiska heitinum MDMA (3,4-methylenedioxy-N-methylamphetamine). Tað er eitt tað vanligasta rúsevnið í vesturheiminum og verður oftast selt sum litaðar tablettir við ymiskum búmerkjum á. Tað er ólógligt í flestu londum.
Nýtarin kennur seg opnan, erligan, ovursælan og fær eyka orku. Ecstasy verður hildið at virka við at økja um úrskiljingina av signalevninum serotonini (og, í minni mun, noradrenalin og dopamin) í heilanum og forða fyri endurupptøku av tí. Ein vanlig dosa er 100-150 mg.


text:
1902
Innihaldsyvirlit
Hendingar[rætta | rætta wikitekst]
- Tíðindablaðið Búreisingur verður útgivið fyrstu ferð.
List[rætta | rætta wikitekst]
Bókmentir[rætta | rætta wikitekst]
Heart of Darkness hjá Josef Conrad
Ítróttur[rætta | rætta wikitekst]
Fótbóltur[rætta | rætta wikitekst]
Føðingar[rætta | rætta wikitekst]
- 4. februar - Charles Lindbergh, amerikonsk floghetja (d. 1974)
- 19. apríl - Martin Joensen, føroyskur rithøvundur (d. 1966)
- 23. apríl - Halldór Kiljan Laxness, íslendskur rithøvundur (d. 1998)


text:
Einasta ísfiskaskip á Flemish Kap
Skrivað hevur Jákup Ósá 02.01.2017 - 15:39
Um tíggjutíðina í gjárkvøldið loysti línuskipið Váðasteinur av Toftum. Tað skrivar Føroyska Heimamissiónin.
Kósin var sett vestur í hav tí teir ætla sær á Flemish Kap at royna. Sum tað ljóðar, so er Váðasteinur einasta føroyska ísfiskaskip, sum ætlar sær á Flemish Kap í ár.
-Tað er langt at fara á ísfiskaveiðu. Men veðurlíkindini eru rímuliga góð og fiskiskapurin hevur verið framúr góður undanfarnu árini, so vit vóna tað gongur væl- sigur skiparin, Árni Zachariasen.
Við Váðasteini eru 14 mans. Áðrenn teir fóru avstað var andakt umborð har sjómanstrúboðarin og Ovi Brim prestur luttóku. Teimum og sjófólkinum annars verður ynskt góðan túr, gott nýggjár - og Jesus fylgi tykkum, skrivar Føroyska Heimamissiónin, ið eisini eigur myndirnar.


text:
Tíðindaskriv frá Sprotanum
Leikritið verður givið út sum bók beint fyri frumsýningina, og er áhugi fyri tí, fer Tjóðpallurin at skipa fyri eykasýningum fyri næmingum.
Tá ið leikritið kemur út, verða eisini verkevni til leikin og myndatilfar frá leikinum tøk á heimasíðu Sprotans, klár at taka niður at arbeiða við. Mikkjal Helmsdal, fyrrverandi rektari á Føroya studentaskúla, hevur gjørt verkevnini til leikin.
Hetta er frálíkt høvi at skifta orð um nýggjan føroyskan skaldskap og skipa eina øðrvísi bókmentaundirvísing við leikframførslu og teksti. Leikurin nemur við viðkomandi, viðkvom evni, sum góð eru at skifta orð um á skúlum.
Verða flokssett keypt, fæst bókin fyri 100 kr. Vanligur prísur er 179 kr.
Tey, ið áhugað eru í tilboðnum frá forlagnum, kunnu snúgva sær til: elisabeth@bms.fo Skriva, hvussu nógv eintøk, tit vilja hava, og hvar bøkurnar skulu verða koyrdar, so sær Bókamiðsølan til, at tit fáa tær.
Bókin verður á marknaðinum 14. februar.
---
Um Tóm rúmKanska ber tað til at finna eydnuna, tá ið høpisloysið fløðir, og tómleikin oysir niður. Ella í øllum førum at hóma hana. Gleðina. Tá ið søgur uttan kjøt og blóð missa sína gandamegi, og náðin, tú helt teg síggja, vísir seg at vera endurspegling av tínari egnu ræðslu.
Tey leita í leikinum tóm rúm. Kaga í skuffur og minni, lata upp og læsa aftur, trilva og tiga. Kanska er tað tómt handan forhangið, og kanska er einki loynirúm við arvasynd. Men ber tað til at feira heimleysa sirkuslívið? Ber tað til at skapa sær eitt glopp, eitt tómrúm, har mann fær livað og andað?
---
Marjun Syderbø Kjelnæs er fødd í Tórshavn 30. apríl 1974. Marjun skrivaði síni fyrstu verk beint eftir aldaskiftið, og eina heiðurliga slóð av viðurkenningum hevur hon longu lagt eftir seg.
Í 2012 læt hon úr hondum yrkingasavnið Rót Tripp, sum sannførandi vísti, at hon sum lyrikkari brýtur upp úr nýggjum.
Sami tóni og sama dulda snið er í hesum leikinum. Ósjónligu bondini, ið binda menniskju, ættarlið og fatanir saman, laða eisini upp ósjónlig mørk millum menniskju, sum eru í rúmum, ið onkursvegna eru tóm.


text:
Fartelefon
Ein fartelefon er ein tráðleys telefon at hava hjá sær, bæði heima og tá ein fer út ella at ferðast. Umframt tær vanligu funktiónirnar, ið ein vanlig telefon hevur, kann ein fartelefon eisini senda eini sms-boð til eina aðra fartelefon. Summar fartelefonir kunnu taka myndir og video, spæla tónleik við mp3-fílu, spæla útvarp og mangt annað. Menningin av fartelefonum hendir sera skjótt, og nú er eitt nýtt slag av fartelefonum, sum á enskum verða nevndar smartphones. Hesar eru sum ein lítil útgáva av einari teldu, tær kunnu senda teldupost, hava ofta okkurt slag av brovsara, kunnu taka myndir og video.
Tær fyrstu fartelefonirnar vóru sera stórar í mun til tær nýggjaru útgávurnar. Nú fær man tær í nógv minni støddum enn í fyrstani. Fartelefonir hava eitt battarí, sum av og á skal løðast. Til hvørja fartelefon hoyrir ein løðara, sum skal setast til vanligan streym, og so verður battaríið løtt av nýggjum. Tá fartelefonin er nøkur ára gomul heldur battaríið ofta uppat at virka og má skiftast út. Tað er ymiskt hvussu leingi eitt battarí varðir. Allar fartelefonir hava eitt simkort, sum inniheldur upplýsingar sum fartelefonin hevur brúk fyri, m.a. fartelefonnummarið. Ein fartelefon kann hava fast hald ella leyst hald. Tá ein hevur fast hald, so verður goldin ein ávís upphædd um mánaðin til ein ávísan veitara, í Føroyum kann veitarin t.d. vera Føroya Tele ella Vodafone. Um ein hevur leyst hald, so kunnu pengar fyllast á fartelefonina antin við at keypa umvegis internetið ella við at keypa eitt kort frá einum handli, har eitt ávíst loynital stendur, sum so skal tastast inn á telefonina.
Tað finnast fleiri ymiskar fyritøkur, sum framleiða og menna fartelefonir. Nakrar av teimum mest kendur fyritøkunum eru: Nokia, iPhone (Apple), Samsung, LG, Apple, Sony Ericsson, Motorola, RIM, HTC og Huawei. Nokia er ein finsk fyritøka, og hon hevur havt størsta partin av marknaðinum seinastu árini. Størsti kappingarneytin hjá Nokia er Samsung, sum er ein fyritøka úr Suðurkorea.
Søga[rætta | rætta wikitekst]
Fyrsta fartelefonin úr 1973 var 23 cm høg og vigaði meira enn eitt kg. Um tú løddi hana í 10 tímar, bar til at tosa í 20 minuttir. Henda fyrsta fartelefonin var ein Motorola DynaTAC. Martin Cooper tók eina tílíka telefon við sær út á Manhattan 3. apríl í 1973 og ringdi til Joel Engels, sum var høvuðsverkfrøðingur í felagnum Bell Labs, sum tá var argasti kappingarneyti hjá Motorola. Soleiðis kundi hann staðfesta sum stjóri í fyritøkuni, at Motorola hevði vunnið kappingina um at verða fyrst við fartelefonini [1].


text:
Francisco Goya
Francisco José de Goya y Lucientes (føddur 30. mars 1746 í Fuendetodos, Aragonia, Spania, deyður 16. apríl 1828 í Bordeaux, Frakland) var ein spanskur listamálari frá Romantikkini. Hann vaks upp í Zaragoza í landnyrðinspartinum av Spania og fór sum 14-ára gamal í læru hjá listamanninum José Luzan. Eftir eina ferð til Italia 1770-1771 var hann virkin við at framleiða tað kongaliga gobelinið og flutti síðan til Madrid í 1774. Umleið 1780 byrjaði hann lívsleið sín við tað kongaliga akademiið og við tað spanska kongshúsið, har hann varð útnevndur sum høvuðsmálari í 1799. Samstundis við starvið hjá kongshúsinum fylgdi hann væl við og dokumenteraði ræðuleikar undir Napoleonskrígnum við bløðum og málningum. Orsakað av spentu politisku støðuni í Spania, flutti hann í 1824 til Fraklands. Hann andaðist í Bordeaux í1828.
Nógv av verkum hansara, eitt nú Tann nakna Maja, verða framsýnd á Museo del Prado í Madrid.
Goya verður av mongum sæddur sum tann seinasti av teimum gomlu meistarunum og sum tann fyrsti av teimum modernaðu. Hann hevur givið íblástur til meistarar sum Manet og Picasso og Francis Bacon.


text:
Brandur Sandoy
Brandur Sandoy (f. 23. apríl 1973) er føroyskur politikari. Hann er varalimur á Føroya Løgtingi, hann gjørdist triði eykavaldi hjá Fólkaflokkinum við Løgtingsvalið 2011,[1] og kom inn sum tinglimur, eftirsum flokkurin kom í samgongu og fekk trý landsstýrisfólk. Frá 2011 til 2015 er hann limur í Løgtingsins rættarnevnd.[2]
Brandur er eisini borgarstjóri í Sands kommunu. Hann bleiv valdur í Sands Bygdarráð í november 2008 og gjørdist bygdarráðslimur 1. januar 2009. Tann 27. oktober 2009 varð hann valdur til borgarstjóra.[3] Páll á Reynatúgvu var borgarstjóri á Sandi áðrenn tað. Brandur Sandoy er bóndi og hevur festi Inni í Dal, sum eitur Skemmugarður.
Innihaldsyvirlit
Fyrrverandi B71 leikari[rætta | rætta wikitekst]
Brandur Sandoy er eisini fyrrverandi fótbóltsleikari við B71. Hann spældi barna og ungdómsárini við B71 og sum vaksin spældi hann sum oftast á næstbesta liðnum, men onkuntíð eisini á besta liðnum.[4]
Fótbóltsmet - Fleiri minuttir í UEFA enn heima[rætta | rætta wikitekst]
Brandur Sandoy eigur eitt met innan fótbólt. Fótbóltsblaðið Liechtli skrivaði grein um Brandur Sandoy í einari útgávu í 2005. Greinin nevnist "A Faroe Tale". Sambært greinskrivaranum eigur Brandur eitt met. Brandur er tann leikarin í Europa sum hevur spælt fleiri minuttir einum UEFA dysti enn hann hevur leikt við besta liðnum hjá felagnum í heimlandinum. Hann leikti tveir dystir við B71 móti FC Apoel Nicosia úr Kypros, tvs. tvær ferðir 90 minuttir sum er 180 minuttir, og sama ár og árið fyri (1995 og 96) leikti hann samanlagt bert 100 minuttir á besta liðnum hjá B71, sum tá leikti í bestu deildini.
Keldur[rætta | rætta wikitekst]
- Liechtli 2005, greinin "A Faroe Tale".
Útvortis ávísingar[rætta | rætta wikitekst]
- Sandur.fo, heimasíðan hjá Sands kommunu.
- Skemman.net


text:
Rigsombudsmanden
Ríkisumboðsmaðurin í Føroyum
Vælkomin til heimasíðuna hjá Ríkisumboðnum í Føroyum
Avgreiðslan er opin: Mánadag-fríggjadag kl. 10.00-15.00
Telefonirnar svara: Mánadag-fríggjadag kl. 10.00-12.00 og kl. 12.30-14.00.
Skrivstovan hjá Ríkisumboðnum er stongd 1. mikudag í hvørjum mánað, Flaggdagin (25. april), Grundlógardagin (5. juni) og millum jóla og nýggjárs.
* * * * *
Tað verður í løtuni arbeitt við at dagføra føroyska partin av heimasíðuni.
Víst verður til danska partin av heimasíðuni.
Info


text:
Nakað lítið um Transválbardagin 1899–1900
Av Jóan Petur uppi í Trøð. Úr Fuglaframi, nr. 13, 1900.
Lag: Brúðarvisan
Ein dekans svongd yvir Chamberlain kom
mót árinum nítjanhundrað.
Hann sat úti á eini fjallatrom
so hálur sum nøkur flundra.
So mjúkur og lúnskur um heimin hann sá,
hann vildi alt eta, fyri eygum lá,
fyrr skuldu kanónirnar dundra.
At metta tam mannin, stóð ikki til,
í hvat teir so fyri hann settu,
bæði hold og hár, bæði indir og vil,
bæði fólk og lond teir flettu.
Teir førdu úr Danimark egg og smør,
rørdu saman við hveitu av Onglands jørð,
tó føldi hann sær ikki mettu.
Úr Kina te, úr Canada kóp,
úr Kimberley diamantir,
úr ymsum londum bæði skav og sóp,
— alt veiddu teir líka galantir —
bæði India úrtir og blámanna blóð
og hvíting úr Føroyum, men einki forsló,
hvat veiddist um allar kantir.
Transwål, Transwål! Cecil Rhodes skar i,
Transwål, Transwål mín vinur!
Transwål kann metta i langa tíð,
— sit nú ikki har so linur.
Ti her eru skriður og gilini full,
tað igir og raplar tað reina gull
til geniur og zechinir.
So samla teir saman i Onglandi fólk
við spjøldrum, riflum og sliðra,
gott tvey hundrað túsin teir reka í bólk
mót Afrika teir so stýra,
teir Boar, sum eiga tað feita Transwål
á teimum vilja vit gera gott kál,
so fita vit okkum sum líra.
Nú eru liðin nett tríhundrað ár
siðan Boarnir landið bygdu,
tann jørð hevur drukkið bæði blóð og tár,
hvat land teir enn sær trygdu.
Fyri Onglandi fingu teir ongastaðs frið,
sum rovdjórið harða, ið ei gevur grið,
teir Boarnar undan sær stygdu.
I átjanhundrað og seks Capetown
frá Boarnum teir tóku,
og rendi á teir John Bull og Klown
millums Hottintottar teir róku,
og haðan til Kaffarnar í Natal
og so til Oranje, men síðst til Transwål,
alt Boanir undan óku.
Matabelaríki hitt stóra har
sum múrur mót norði stendur,
ei longur vegurin opin var.
Sum seyður, íð saman er rendur,
har Boarnir livdu í tvingsil og stríð
til Gladstone hin gamli, hann slepti teim frí.
Nú sakin alt annarleiðs vendur.
Nu skulu teir aftur í trælaband,
tí Chamberlain gullið vil hava,
sum Harrin legði í Boara land,
tað Ongland vil undir seg grava.
Bæði Jamison, Rhodes og Chamberlain
teir brýggja og mjølva som óðir menn,
hvør mest kann undir seg skava.
Men ætlan kann bresta og hon brast har,
so løtt skuldi ferðin ei ganga.
Fyrst Tugela áin á vegnum var,
um hana var ilt at ganga,
hart Buller hann brølar mót Spions Kop,
men slapp ikki um tann fjallatopp,
og Joubert lat seg ikki stanga.
Hin langi Methuen royndi við
um Modderánna at leypa,
men hann fekk pokkurs afturstig,
alt eingilsku bløðini reypa,
teir skotsku unglingar herjaðu á
men mangur bar har ikki boðini frá,
hvør fegin sít lív vildi keypa.
Fyri hús og heim, fyri barn og vív
og alt, hvat teir heilagt halda,
teir fámentu Boara verja sítt lív
og føra ei verjuna fjalda,
men ein móti tíggju nú árið í ring
so væl hava vart seg við blóðrodda sting,
tað Albions unglingar galda.
Gull altarin bognar av unglinga blóð,
tað fløðir um offurs kálir,
um Chamberlain sjálvur við hornið stóð
og taldi upp líkam og sálir;
tað mátti væl rørt ein normalan mann,
men einki sýnist at røra við hann,
enn letist hann líka hálur.
Tað Gongurólvs blóði tað svíkur teg ei,
tú Krüger i Boara landi,
væl er hon slítin tín æviskeið,
tó harður hekk yvir tær vandi.
Síðan Turkara-Hunnara-Vandalastrok,
hevur fáur í heiminum liðið slíkt ok,
sum tú undir eingilskun bandi.
Sum tú, titt fólk hevur liðið skart,
men fosturlandsalskurin brennur;
við mannsins lið striðist konan hart,
hvar blóðið á vøllunum rennur.
Fyrr letur hon kúlurnar bora sín barm,
enn hon vil lata so hefta sin arm,
tí Albions bandið hon kennur.
Hvat Leonidas áður gav fyri sítt land,
nú Boarnir gera har eftir,
men Ongland tað loysir hvørt posaband,
so gullið á altarin dettur,
milliardir av krónum, og túsintals mans
góðviljugir ofra, men geva ei ans,
hví Chamberlain ikki fæst mettur.


text:
15. desember
15. desember er dagur 349 í árinum í gregorianska kalendaranum (dagur 350 um skotár er). 16 dagar eru eftir av árinum.
Hendingar[rætta | rætta wikitekst]
- 1959 - 15. desember verður Loranstøðin á Eiði tikin í brúk.
- 2006 - FaroeJet fer í gjaldssteðg.
- 2013 Tvær ódnir raktu Føroyar innanfyri eitt døgn, fyrra ódnin byrjaði leygarkvøldið hin 14. desember, og longu dagin eftir herjaði ein onnur ódn, sum var uppaftur verri enn hin fyrra, hon byrjaði seinnapartin sunnudagin hin 15. desember og herjaði til miðnátt. Fleiri hundrað skaðfráboðanir vóru, og streymurin fór nógvastaðni norðanfjørðs í fleiri tímar. Streymslitið í Havn stóðst av, at øll yvirtromin á Vinnuháskúlalun fór í luftina og feyk omanyvir ein stóran el-steyra hjá SEV við háspenningslinjum.
Føðingar[rætta | rætta wikitekst]
- 1860 - Niels Ryberg Finsen, føroysk-danskur lækni (d. 1904)
- 1931 - Klaus Rifbjerg, danskur rithøvundur (d. 2015)
Andlát[rætta | rætta wikitekst]
- 1675 - Johannes Vermeer, niðurlendskur listmálari (f. 1632)
- 1916 - Súsanna Helena Patursson, føroysk kvinnurættindahetja (d. 1864)
- 1949 - Jógvan Waagstein, føroyskur tónasmiður og listmálari (f. 1879).


text:
Apatosaurus
Brontosaurus, ella apatpsaurusen, sum hann ordiligt eitur, er tað størsta djórið, ið nakrantíð hevur verið til. Tað var nevnliga ein plantuetandi dinosaurur, ið livdi fyri umleið 150 milliónum árum síðan. Hann livdi á tí staðnum, sum vit í dag rópa fyri Wyoming, Colorado, Oklahoma og Utah. Granskarir eru komnir fram til, at tann langi hálsurin var ringur at flyta upp og niður. Í staðin flutti brontosaururin hálsin aftur og fram. Tá ið hann át, stóð hann stillur og flutti bara hálsin líka aftur og fram, meðan hann át. Brontosaururin át altso nógvan mat uttan at flyta seg serliga nógv. Mann heldur, at tað er ein av grundunum til, at hann var so stórur.


text:
J. R. R. Tolkien
J. R. R. Tolkien (3. januar 1892 í Bloemfontein – 2. september 1973 í Bournemouth) var rithøvundur. Forbókstavirnir standa fyri nøvnunum John Ronald Reuel. Hann var eingilskmaður, men langt afturi í ættini var ein av forfedrum hansara komin úr Týsklandi, og eftirnavnið ber brá av tí. Hóast bæði foreldrini vóru ensk, so var hann føddur í Suðurafrika í 1892. Faðir hansara var ein av teimum mongu eingilskmonnunum, sum fór hagar at fáa eitt livibreyð, og konan kom eisini hagar. Men lítli John livdi bert í Suðurafrika til hann var trý ár. Pápin doyði, og mamman flutti aftur til Onglands. Mamman doyði eisini tíðliga, og hann kom til góð fólk at vera. Gávurnar hevði hann góðar, og fekk hann møguleika til at koma á bestu skúlar.
Tá hann var 22 ár brast Fyrri heimsbardagi á. Hann kom upp í bretska herin eins og flestu av teimum ungu, ið tá vóru, og hann var í skotgrøvunum á vesturhermótinum í Norðurfraklandi. Hetta var ikki nakað trygt stað at vera. Hann var við í einum bardaga, har 60.000 hermenn doyðu, so har breyt í bæði borð. Tá kríggið var av, hevði hann mist allar sínar bestu vinir, og av teimum, sum gingu í hansara klassa, var hann tann einasti sum livdi. Hetta var bert tí fyri at takka, at hann gjørdist sjúkur og kom burtur frá vígvøllunum.
Innihaldsyvirlit
Professarin í málfrøði[rætta | rætta wikitekst]
Heimafturkomin skuldi hann taka upp aftur sítt friðarliga lív við lestri og skriving, og gjørdist hann málfrøðingur. Sergrein hansara var tað málið, sum verður kallað angulsaksiskt. Tá Rómverjaríkið fall í fimtu øld tóku teir burtur teir hermenn, teir høvdu standandi í Onglandi til at verja fólkini móti álopum frá skotunum. Fyri at verja seg heittu táverandi onglendingar á nakrar fólkabólkar, sum búðu á teimum leiðum, har markið millum Týskland og Danmark er í dag. Jútar, anglar og saksar løgdust ikki á boðini og sigldu yvir um Norðsjógvin og tóku ræðið í landinum. Tað mál, teir tosaðu, gjørdist so almenna málið í Onglandi. Tað líktist avbera nógv norrønum, sum er upphavið til íslendskt, føroyskt, |norskt, svenskt og danskt. Tað, sum er varðveitt av angulsaksiskum, og tað er ikki lítið, er tí tað fyrsta, ið er skrivað á einum máli, sum líkist okkara, burtursæð frá nøkrum rúnum. Tað næsta, sum er varðveitt á hesum norðurlendsku málum er "Føroyingasøga" og aðrar fornsøgur.
Hobbin[rætta | rætta wikitekst]
Víðagitni høvundurin, J. R. R. Tolkien, gav bókina, The Hobbit, ella There and Back Again, út í 1937, og henda gandakenda og øðrvísi barnabókin varð so væl móttikin, at bókaútgevarin heitti á høvundan um at geva út eitt framhald av henni – hetta gjørdist byrjanin av eini av teimum best kendu bókunum, ið nakrantíð eru skrivaðar: Ringanna Harri. Fyri at vera ein góður lærari í angulsaksiskum mátti Tolkien tí lesa norrønt, og tað gjørdi hann saman við góðum vinum um 1930. So var tað ein dagin, hann sat og rættaði próvtøkuuppgávur, at hann sá eitt blankt ark inn ímillum. Á tað arkið skrivaði hann: "Í einari holu í jørðini búði ein hobbi". Burtur úr hesum kom bókin "Hobbin" út í 1937. Eftir øllum at døma er orðið hobbi avlagað av onkrum navni fyri huldumann, og tað hann ger, er tí at greiða frá, hvussu huldumenn eru, og hvat ið teir gera, og hvørjum teir eru saman við. Teir berjast ímóti illum verum, trøllum, eiturkoppum og øðrum ringum, men teir eru saman við álvum og eisini við monnum, sum teir mangan hjálpa.
Fremstur av hobbunum er Bilbo Pjøkin, sum av Gandálvi verður sendur við dvørgum út á eina ferð, ið tekur eitt ár, at vinna á orminum Smáki. Hetta eydnast, og hann kemur aftur í øllum góðum við miklum ríkidømi. Men á hesi ferð hevur hann funnið ein gandaring. Tann, sum setir henda ring á fingurin gerst ósjónligur. Bókin um hobban Bilbo Pjøkan gjørdist sera væl umtókt, og forlagið bað og bønaði professaran um at koma við einum framhaldi. Men hann gav sær góðar stundir, og ár gekk av ári, uttan at forlagið fekk nakra bók. Fimtan ár seinni kom hann so við einum handriti, og tað var framhaldið av søguni um ringin. Teir á forlagnum øtaðust við, tí bókin var so stór. Teir spurdu hann um hann ikki kundi minka hana, men tað kom ikki upp á tal, og at enda kom henda bók út í trimum pørtum. Fyrsti partur, »Ringliðið« kom út í 1954, og í 1955 komu teir báðir næstu partarnir, »Tey bæði tornini« og »Kongurin kemur aftur«.
Tjaldlega við húsini[rætta | rætta wikitekst]
Í fyrstuni var ikki nógv hóvasták gjørt burtur úr hesum bókum. Harraguð, tað komu so nógvar bøkur út, og hesar vóru stórar og dýrar. Men so hendi tað, at eitt forlag í Amerika fór at geva út eina piratútgávu, sum tað ikki ætlaði at Tolkien skuldi fáa nakað fyri, so hon kundi seljast bíliga.
Serliga í sekstiárunum gjørdist hon ein rættilig kultbók. Ung fólk lósu hana, og Tolkien gjørdist navnframur út um alt mark. Hann var jú 63 ár, tá ið bókin kom út, og tá hann var farin um tey sjúti hendi tað, at ein klassi úr einum studentaskúla í Kalifornia kom við flogfari til Onglands í summarfrítíð síni og gjørdi eina tjaldlegu uttan fyri húsini hjá honum fyri at vera í nánd av hesum mæta rithøvundi.
Filmarnir[rætta | rætta wikitekst]
Tolkien doyði í 1973, og giti hansara er bara vaksið sínani. Bøkurnar verða prentaðar umaftur og umaftur, ikki bert í teimum enskttalandi londunum, men eisini í týðingum aðrastaðni. Alt í alt er søgan um ringin prentað í meira enn 100 milliónum eintøkum, og sum kunnugt vórðu tríggir filmar gjørdir um hesa bók, og høvdu teir metstóra undirtøku. Tann fyrsti parturin kom í 2003, annar partur í 2004, og í 2005 er triði og seinasti partur komin.


text:
Hans Johannesen úr Vestmanna, ella Hans hjá Ibbe sum vestmenningar siga, misti sum blaðungur umborð á skipi fýra fingrar á høgru hond og fekk stóran skaða í hina, tá hann kom fastur í veirin.
Kortini hevur hann ikki staðið aftanfyri aðrar, men tvørtur ímóti havt eitt sera virkið arbeiðslív. Hann hevur klintrað í bjørgunum, verið seyðamaður, róð út og fingist við nógv annað vinnuligt virksemi.
Studning og hjálp hevur hann ongantíð vilja vita av eftir skaðan, tí, sum hann sigur, 'fái eg studning, so kann eg onki gera'.
Umframt samrøðu við Hans er eisini prát um altjóða kvinnudagin, sum er í dag.
Lurta eftir nærvarpinum í Vestmanna við at trýsta á pílin undir myndini.
Um tú veitst okkurt, sum VP ikki veit - skriva so til vp@vp.fo
tann


text:
In: Ummæli7 Aug 2011
Grandma’s Basement fylti stóra Flagstjaldið, og hetta hóast áhaldandi áarførið á konsertunum hjá Bobby Bare og Rasmus Seebach hevði gjørt sítt ítasta fyri at styggja fólk til hús. Grandma’s Basement hevur fingið eina støðu sum ein tann best umtókti bólkurin millum føroyskan ungdóm. Blandið millum íoyrafallandi rokkløg og lætt tilgeingiligar tekstir rakar beint, og er […]
In: Ummæli26 Oct 2010
Fyrsta fløgan hjá Grandma’s Basement vísir lovandi taktir í lagaskriving og framførslu. Men limirnir í bólkinum duga ikki at skriva tekstir. Eg havi gingið við ætlanum, um at ummæla hesa fløguna nú í fleiri mánaðir, so eg havi tráspælt hana, og niðurstøðan er tann sama, sum vit fyrstu gjøgnumlurting. Grandma’s Basement, hevur ment seg frá […]
In: Ummæli8 Aug 2010
Um Dynamit einaferð gera álvara av sínum hóttanum um, at hetta verður tann seinasta framførslan hjá bólkinum, so er skaðin avmarkaður, tí avloysarin er longu funnin, og eitur Grandma’s Basement. Ein tann størsta mannamúgvan, sum hevur verið savnað í FLAGS-tjaldinum í ár var komin saman, tá ungi Klaksvíksbólkurin Grandma’s Basement fór á pallin, og lagið […]
In: Ummæli8 Aug 2008
Grandma’s Basement áttu, sum ivaleyst yngsti bólkur á Summarfestivalinum, heiðurin at lata festivalin upp. Hetta gjørdu teir eitt sindur trilvandi og øgiliga sjarmerandi. Flagsteltið var rættiliga tómt, tá bólkurin væl og virðiliga merktur av nervum fór á pallin. Bert ein tunn rond av heilt ungum áskoðarum stóð fremst við pallin, men alt fleiri fólk […]
Hetta er heimasíðan hjá Niels Una Dam, her vera ummæli og annar tekstur hjá mær at finna. Hetta er ikki ein tíðindasíða, so dagføringin verður ivaleyst so sum so


text:
Jarðskjálvti
Jarðskjálvti; brádligar rørslur í jarðarskorpuni, sum elva til harðligar ristingar. Ein jarðskjálvti kemur av, at tvær plátur glíða hvør móti aðrari. Rivan, sum tær glíða framvið, verður kallað umskaring. Tá ið tær flyta seg, elva tær til ristingar í jørðini. Jarðskjálvtar kunnu vera so harðir, at teir fáa heilar bygningar at rapa. Harðastu jarðskjálvtarnir eru í Japan. Í 1923 doyðu 143 000 fólk í einum jarðskjálvta. Føroyar eru langt frá einum plátumóti, har harðir jarðskjálvtar kunnu vera. Tó kunnu veikir jarðskjálvtar vera her. Í 1967 var ein veikur jarðskjálvti í Suðuroy, sum fólk í oynni merktu. Á markinum millum jarðarplátur, eitt nú í Turkalandi, Japan ella í Kalifornia við amerikonsku vesturstrondina, kann ein jarðskjálvti fáa jørðina at skelva so harðliga, at hús rapa og vegir brotna. Tá støkka ofta gassleiðingar sundur og elva til nógvan eld. Ofta doyggja fleiri fólk av eldi enn av rapaðum húsum. Í londum og býum, har jarðskjálvtar ofta eru, royna tey at verja seg so væl sum gjørligt. Til dømis royna tey at byggja soleiðis, at bygningarnir tola harðan skjálvta. Tó verða neyvan allir bygningar bygdir soleiðis, sum teir eiga. Ein jarðskjálvti kann koma uttan nakra ávaring. Tó eru ofta smáir skjálvtar undan einum stórum skjálvta.
Ristingar, elvdar av jarðskjálvta, verða máldar við einum tóli, sum nevnist seismografur. Fyri at kunna ávara fólk so skjótt sum gjørligt, máta vísindafólk neyvt allar ristingar í jarðarskorpuni. Tey brúka seismograf, eitt málitól, sum er fest í føstu helluna. Seismografurin er sera viðkvæmur og mátar allar ristingar, sjálvt hinumegin á jørðini.


text:
Buddha
Siddhārtha Gautama Buddha (f. 563 f.Kr. í Nepal, d. 483 f.Kr. í India) var ríkur kongssonur og búði í India, har hann á ungum árum livdi avbyrgdur frá lívsins veruleika í gleði og gleimi. 29 ára gamal fór hann heiman at síggja veruliga lívið. Ein dagin gongur hann seg fram á ein sjúkan mann, ein biddara og ein deyðan. Tað tók honum so fast, at hann gjørdi av at lata alt, hann átti, kvittaði við sítt gagnleysa lív og fór at leta eftir lívsins sonnu meining sum biddari í nøkur ár. Meðan hann sat undir einum bodhitræi í bygdini Uruvela í 528 f.Kr., birtist brádliga fyri honum tað, hann hevði leitað eftir, og hann skilti meiningina og tað óskiljandi við allari líðing. Lív sítt halgaði hann at undirvísa teimum, sum vóru hugað at lýða á læru hansara. Hann tráðaði ikki eftir at vera gudur, men tá ið hann var deyður, gjørdu læruveinar hansara eina nýggja trúarlæru, teir tilbóðu hann og boðaðu tað, hann hevði lært. Henda nýggja trúarlæra varð kallað buddisma eftir indiska orðinum "budda", sum merkir "hin vísi".


text:
Jantulógin
Jantulógin (Danskt og Norskt: Janteloven; Svenskt: Jantelagen; Finskt: Janten laki) er eitt mynstur í skandinaviskum londum, ið lýsir atburðin frá bólkum mótvegis einstaklingum, tá samfelagið fordømir eydnustremban og úrslit sum virðisleyst og ódámligt.
Danski-norski rithøvundin Aksel Sandemose lýsti í skaldsøguni En flyktning krysser sitt spor, 1933, Jantulógina sum eitt reglusett. Skaldsøgan er ein lýsing av lítla danska býnum Jante (sum minnir um Nykøbing Mors, har Sandemose sjálvur vaks upp), har øll kenna øll [1].
Í norðurlondum er vanligt at vísa á Jantulógina í samfelagsfrøðiligum høpi, sum eitt hugtak, ið lýsir ringan hugburð mótvegis bæði einstaklingagerð og stremban eftir eydnu. Hugtakið vísur á eina snævurskygda og øvundsjúka mentan, sum noktar at viðurkenna einstaklingin og sum hevur samfelagið í brennideplinum, meðan øll tey, sum arbeiða fyri seg sjálvi, verða revsaði.
Hugtakið verður í summum førum brúkt av einstaklingum, sum føla, at teir ikki fáa æruna fyri teirra brøgd, ella fyri at vísa á, at ein annar persónur er ov kritiskur.
Definitión[rætta | rætta wikitekst]
Tað eru tíggju ymiskar reglur í lógini, sum er skrivað av Sandemose. Tær byggja allar uppá sama tema og verða tí eisini ofta viðgjørdar sum ein einstøk lóg: Tú skalt ikki halda, at tú ert nakað serligt ella at tú ert betri enn vit.
Tíggju lógirnar siga:
- Tú skalt ikki halda, at tú ert nakað
- Tú skalt ikki halda, at tú ert eins nógv og vit.
- Tú skalt ikki halda, at tú ert klókari enn vit.
- Tú skalt ikki halda, at tú ert betri enn vit.
- Tú skalt ikki halda, at tú veitst meira enn vit.
- Tú skalt ikki halda, at tú ert meira enn vit.
- Tú skalt ikki halda, at tú gert nakra nyttu.
- Tú skalt ikki flenna eftir okkum.
- Tú skalt ikki halda, at nakar leggur í teg.
- Tú skalt ikki halda, at tú kanst læra okkum nakað.
Ein ellinda lóg er eisini nevnd í skaldsøguni:
11. Tú skalt ikki halda, at tað er okkurt, vit ikki vita um teg.
Í bókini verða jantarnir, ið ikki liva eftir hesi óskrivaðu 'lóg', illtonktir við fíggindaeygum, tí at tað gongur ímóti felags áhugamálunum í býnum, sum eru at varðveita sosialu javnvágina og ituhjsiðalæruna.
Hans Thomsen hevur týtt bókina hjá Aksel Sandemose til føroyskt. Hon hevur heitið, Aftur á slóðina. Lógin, ið her er endurgivin á føroyskum, er ikki samsvarandi týðing hansara.
Sí eisini[rætta | rætta wikitekst]
Keldur[rætta | rætta wikitekst]
- ↑ Viðmerking frá umsetara í aðru útgávu av En flygtning krydser sit spor


text:
Universidade Federal da Bahia
Universidade Federal da Bahia í Brasil varð sett á stovn í 1946 og er ein lærdur háskúli í Bahia, Brasil. Universitetið liggur í høvuðsheitnum í býnum Salvador í Bahia.[1][2] Har ganga 27 549 lesandi, og 1 768 akademisk starvsfólk starvast har, tað er tað størsta universitetið í lutstatinum Bahia. Av ítrótti finnast ítróttargreinarnar fótbóltur, kurvabóltur, flogbóltur, hondbóltur og capoeira. Lesandi kunnu ganga á univerisitetinum ókeypis, men tey mugu klára eina árliga roynd, ið er kend sum "vestibular".
Sí eisini[rætta | rætta wikitekst]
Keldur[rætta | rætta wikitekst]
- ↑ Universidade Federal da Bahia - Unidades Universitárias, 12 de abril de 2009
- ↑ Historical Information - UFBA


text:
Algeria
Algeria (arábiskt; الجمهورية الجزائرية الديمقراطية الشعبية ella Al-Jumhūrīyah al-Jazā’irīyah) er størsta land í Afrika. Algeria hevur mark við Marokko og Móritania í vestri, Mali og Niger í suðri og Tunesia og Libya í eystri. Í norðri liggur Miðjarðarhavið. Størsi býurin og høvuðsstaður er Alger. Aðrir stórir býir er Oran, Constantine, Annaba og Batna. Miðallívsævin í landinum er 73,77 ár. Høvuðsmálið er arábiskt.
Meginparturin av fólkinum í Algeria býr í býum við strendurnar. Býirnir vórðu bygdir her, tí at havið og vøtnini vóru týdningarmiklar samferðlsuleiðir. 30,1 prosent av fólkinum eru ikki lesifør og 12,9 prosent av fólkinum er arbeiðsleys. Landið hevur umleið 33,7 millionar íbúgvar. Næstan allir algeriar eru muslimar (99 prosent av fólkinum).
Meðan fraklendingar ráddu, búsettu hundraðtúsundtals evropearar seg í Algeria, men mangir teirra fóru av aftur landinum, tá ið landið fekk sjálvstýri.
Innihaldsyvirlit
Søga[rætta | rætta wikitekst]
Osmannaríkið[rætta | rætta wikitekst]
Meðan Suleyman 1. (1520-1566) stýrdi, var Osmannaríkið so stórt, at skuldi skil verða á, mátti tað verða stýrt í landslutum. Sultánurin í Istanbul setti pasjar (staðbundar landshøvdingar) at stýra. Sum tíðin leið, gjørdust landslutirnir óheftari, og ráðandi embætismenninir bardust javnan um, hvør skuldi ráða, helst í landslutunum í Norðurafrika. Alger var gitið fyri at vera miðdepil hjá sjórænarum. Tað var stundum eisini kallað Barbárastrondin. Teir rændu kristin skip og tóku gíðslar, sum teir kravdu loysigjald fyri ella seldu teir sum trælir. Sjórænararnir, ið rændu fleiri enn 30 fólk í Hvalba í 1629, komu haðandi. Eisini Tunis og Tripoli vunnu sær stórt ríkidømi av sjórænaravirksemi sínum. Um 1700 gekk sjórænaravirksemið afturá, og hermenninir, sum vardu býin, tóku valdið. Hesir hermenninir vóru upprunaliga osmanniskar úrvaldsherdeildir, janitssjárar, sum høvdu búsett seg har, gift seg við konufólki haðan og skapað sær sítt egið samfelag og vóru ein ráðandi stættur í Alger. Teir skipaðu síni egnu viðurskifti og valdu sær hernaðarligan oddamann, nevndur dey. Í 1710 tók oddamaðurin sær tignarheitið pasja, at staðfesta, at Alger hevði loyst frá sultáninum í Istanbul. At útvegað ríkinum pening, legði hann ógvuliga høgan skatt á fólk inni í landinum, og hann stuðlaði sjórænarunum. Algeria var í veruleikanum ikki longur partur av tí viknandi Osmannaríkinum.
Sjálvræði[rætta | rætta wikitekst]
Landið vann sær sjálvstýri undan fronskum yvirræði í 1962. Frælsisbardagin stóð við í átta ár og týndi eina millión mannalív.
Landalæra[rætta | rætta wikitekst]
Algeria er frá Miðjarðarhavsstrondini og langt suður í Saharaoyðimørk og er næststørsta land í Afrika. Meginparturin av landinum er turr oyðimørk. Meginparturin av teimum 33,76 milliónum fólkunum í Algeria búgva í smala strandgeiranum út ímóti Miðjarðarhavi. Her er veðurlagið lýtt og slavið um veturin og heitt og turt og summarið; tí er strandalendið betur egnað til landbúnað enn lendið inni í landinum. Mesta øki í Algeria er glóðheit oyðimørk - Sahara - sum veksur ógvuliga skjótt, tí at ov nógvur fenaður er uppiá í graslendinum í útryðjunum í oyðimørkini. Yvirskipanin ger, at lendið verður rótbitið, svarðlosnar og verður til dust og sand. Hóast hitin um dagin fer upp um 50° C, hóast náttarfrost og turk í mong ár, liva her dýr, sum hava lagað seg til hesar ómildu lívsumstøður.
Landslutir[rætta | rætta wikitekst]
48 landslutir eru í Algeria:
Politikkur[rætta | rætta wikitekst]
Algeria hevur havt týðandi leiklut í heimspolitikkinum sum limur í ST og Arábiasamgonguni. Størsta avbjóðingin hjá hernaðarstýrinum er, at alt fleiri fólk fara upp í fundamentalistisku fylkingina, ið hevur sum mál, at Algeria skal hava islamska stýrisskipan. Islamskir fundamentalistar eru farnir í kríggj ímóti hernaðarstýrinum í Algeria. Eini 70.000 fólk eru deyð seinastu árini í stríðnum ímillum partarnar. Søkt hevur eisini verið at útlendingum í Algeria, og bumbur hava verið lagdar í París og øðrum fronskum býum.
Eitt hitt størsta vandamálið í Algeria er bráði fólkavøksturin. Í Algeria fjølgaðist fólkið úr 12 milliónum upp í 25 frá 1966 til 1990. Fleiri milliónir fólk eru flutt av bygd til býirnar at arbeiða. Hetta hevur elvt til stórt íbúðartrot inni í býunum og ovfólkaðar fátækrabýlingar í býarútryðjunum. So hvørt oljuvinnan er vaksin, eru býirnir eisini vaksnir; har hevur verið nógv bygt, og vinnu- og tænastustøðið eru munandi batnað. Um 60 prosent av fólkinum í Algeria býr nú í býum. Frammanundan búði meginparturin á bygd og livdi sum flakkfólk og bøndur.
Í Algeria eru sera strangar lógir viðvíkjandi trúðarlívi. Til dømis er tað strangliga forboði at royna at umvenda muslimar, samstundis eru allar religiøsar samlingar undir sterkum eftirliti.
Búskapur[rætta | rætta wikitekst]
Oljuvinnan hevur alt at siga í algeriska búskapinum, og 97 prosent av útflutninginum eru olja og gass. Tá ið olja varð funnin í 1958, gjørdist Algeria eftir fáum árum ríkt land. Áðrenn olja varð funnin, vórðu týdningarmestu útflutningsvørurnar sev og jarn. Olja og gass eru hjartatátturin í búskapinum í Algeria, og landið eigur ógvuliga stórar olju- og gassleiðir inni í Sahara. Oljuvinnan tók seg upp í 1958, og í 1979 vórðu vunnin 1,2 milliónir føt um dagin. Fallandi oljuprísur á heimsmarknaðinum í 1980- og 1990-árunum hevur havt við sær, at minni verður vunnið av olju nú, men teir vinna meiri gass enn áður. Algeria selur bæði Fraklandi og Sambandsríki Amerika gass.
Algeria megnar ikki at dyrka nóg mikið av grøði til fólkið, sum fjølgast skjótt. Landið má flyta inn 75 prosent av matinum, landinum tørvar. Kortini livir helvtin av fólkinum av landbúnaði. Høvuðsgrøði er korn, aldinfrukt, vínber, oljuber og tubbak; fikur og dadlur eru eisini týðandi grøði. Algeria er ímillum tey lond í heiminum, ið dyrka mest av dadlum og gera mest av tundri. Dadlur verða etnar feskar, turkaðar ella malnar til mjøl. Brendir og malnir dadlusteinar verða nýttir til dadlukaffi. Dadlupálmin veksur í grønum í oyðimørkini, har vatnið vellir upp úr jørðini. Úr træbulinum fæst viður.
Uttanlandshandil[rætta | rætta wikitekst]
Inn- og útflutningurin av vørum skift á ávikavist upprunaland og nýtsluland fyri 2007, sær soleiðis út sambært CIA Factbook:
Fólkið[rætta | rætta wikitekst]
Eini 33 milliónir fólk búgva í Algeria. Hóast arábar eru í stórum meiriluta, er fimtingurin av fólkinum berbar, fólkið, ið var undan arábum. Arábiskt er alment mál, og islam er høvuðsátrúnaður. Um ein millión evropearar búsettu seg í Algeria, meðan fraklendingar ráddu har, men nú eru bara nakrir fáir túsund eftir (undir 1 prosent av fólkinum). Flestir teirra eru ættaðir úr Fraklandi, Spania og Italia.
Mál[rætta | rætta wikitekst]
- Arabiskt (alment)
- Franskt
- Berbiskt mál
Átrúnaður[rætta | rætta wikitekst]
- Islam 99 %
- Onnur 1 %
Mentan[rætta | rætta wikitekst]
Algerisk mentan hevur djúpar og nógvar røtur, bæði islamiskar og úr mentanum, sum vóru frammanundan, at Algeria gjørdist islamskt land. Arábisku hertøkurnar í 7. og 11. øld hava sett sjónlig merki eftir seg í Algeria. Arábar gjørdust brátt fjølmentari enn upprunafólkið, berbar, sum gjørdu uppreistur ímóti nýggju valdsharrum sínum. Arábar settu skjótt bæði mál sítt (arabiskt) og átrúnað sín (islam) í gildi. Fólkið inni í landinum í Algeria hevði sína egnu avgomlu berbermentan, nógv øðrvísi enn mentanin hjá fólkinum í býunum úti við strendurnar.
Myndasavn[rætta | rætta wikitekst]
-
-
-
Ein fotomynd av Algeria tikin úr einum fylgisveini.


text:
Granskaraútbúgving
Ph.d. er granskaraútbúgving, sum tekur trý ár og endar við verju av ritgerð um evni, sum er viðgjørt tey trý árini útbúgvingin er. Tað kann eisin ivera talan um eina 4 ára útbúgving, tá er kandidatparturin við í ph.d.-partinum. Ph.d. er stytting fyri philosophiae doctor (tað er doktari í heimspeki). Hetta er vanliga ein 3 ára granskaraútbúgving, sum í dag er kravd fyri at kunna fáa starv sum t.d. granskari á universitetum og granskingarstovnum. Eisini fleiri virkir, serliga tey sum arbeiða við menning av nýggjum vørum og tænastum, seta fólk við ph.d.-útbúgving í starv. Fólk verða vanliga sett í eitt 3 ára starv hjá einum universiteti, einum sektorgranskingarstovni ella á einum virki og innskrivað til lestur við eitt universitet. Tað ber til at søkja um at verða innskrivað(ur) til ph.d.lestur á Fróðskaparsetrinum. Mett verður, at tað eru eini 25 fólk í Føroyum í løtuni, sum eru í gongd við ph.d.útbúgving og líka nógvir føroyingar í gongd uttanlands eisini. Í sambandi við umsóknir um stuðul og annað, verður hetta 3 ára skeiðið og arbeiðið vanliga kalla ein ph.d.-verkætlan ella ein granskaraútbúgving.


text:
KT ÚTGERÐ
KT TÆNASTUR
KT SKIPANIR
Office 365 er nýggi office pakkin hjá Microsoft, ið kann tryggja tær, at tú altið hevur tað nýggjastu útgávuna av Word, Excel, Powepoint o.a. Vit kunnu umsita office pakkan hjá tínari fyritøku og syrgja fyri, at alt hevur eina smidliga loysn, sum kann tillagast tørvin hjá tí einstaka starvsfólkinum, og fyritøkuni sum heild...
TELDU-VERKSTAÐUR
SKRIVSTOVU-LUTIR
VINNUKUNDI
Samanumtikið eru printarar ein stór útreiðslu hjá fyritøkum og stovnum, tí talan er um nógvar síður, ið skulu printast hvønn dag. Printarar skulu bara rigga og kosta so lítið sum gjørligt. samstundis sum teir skulu varveita góðskuna. Vit hava góðskuprintarar frá HP og Brother. Støkk inn á gólvið, og vit vísa tær á røttu loysnina.
Til vinnukundarnar viðmæla vit ofta Lenovo Think seriuna, sum er ætlað tí krevjandi vinnulívinum. Lenovo er størsti veitarin til danska vinnulívið við góðum 40% í marknarðarparti.
Vit vita av royndum, at talan er um eitt veruligt góðskumerki, sum kundar keypa aftur og aftur. Slíkar teldur eru gjørdar til at verða nýttar hvønn dag til arbeiðisbrúk, og tær eru sjáldsamur gestur á okkara verkstaði. Vit ræðast tó ikki at selja tær onnur dygdarmerki. Støkk inn á gólvið og royn góðu góðskuna.
Ein av okkara kjarnutænastum er okkara verkstaður. At hava egið verkstað er ein ógvuliga stórur og týðandi partur av okkara samleika. Vit umvæla, rigga til og loysa allar teldutrupulleikar. Vit leggja stóran dent á, at kundin følir seg tryggan og veit, nær umvælingin er liðug, og hvør kostnaðurin er.
Til vinnukundar og stovnar kunnu vit veita ein tænastusáttmála. Heldur enn, at fyritøkur hava sín egna KT-mann, so kunnu vit loysa uppgávuna við einum tænastusáttmála. Hettar merkir, at TelduTænastan røktar KT-økið hjá fyritøkuni fyri eitt fast mánaðargjald. Við tænastusáttmálunum verður KT-kervið hjá fyritøkuni viðlíkahildið og vanligir teldutrupulleikar verða avgreiddir.
Tænastan vendir sær til allar fyritøkur og stovnar. Kostnaðurin er úr 960,- um mánaðin.
Vit stremba eftir, at kundin kann fáa alt á einum stað, tí veita vit eitt stórt úrval av teldu- og skrivstovulutum, káplum og aðrari KT-útgerð.
Hevur tú tørv á eini serstakari vøru ella størri nøgdum, so ber til at gera serliga hesum viðvíkjandi. Vit kunnu veita ráðgeving og finna eina loysn til tín tørv.
Heldur enn einans at veita sonevndar standard loysnir, hava vit valt at leggja okkum eftir at byggja teldur og servarar eftir tørvinum hjá okkara kundum. Í flestu førum er hendan loysnin bæði betri og bíligari. Vit hava drúgvar royndir innan teldu- og servaraloysnir.
PRIVATKUNDI
Vit eru øðrvísi enn teir flestu, tí vit eru telduserfrøðingar, ið leggja dent á at fylgja tær frá byrjan til endan í tínum vali av teldu og aðrari KT- útgerð.
Tá ið teldan er keypt, er ymiskt, ið skal til fyri, at teldan er klár at brúka. Vit kunnu avgreiða hettar fyri teg fyri ein lágan kostnað. Vit kunnu eisini flyta alt av tínari gomlu teldu yvir í tað nýggju - eisini um gamla teldan ikki riggar.
Tá ið tú hevur keypt eina teldu ella aðra útgerð frá okkum, sleppa vit tær ikki upp á fjall. Er eitt hvørt áfatt, umvæla vit teldurnar á egnum verkstaði í Føroyum. Vit hava flestu eykalutir á goymslu, og vit leggja alla orku í, at umvælingarnar verða avgreiddar skjótastgjørligt. Harumframt veita vit tær eina lániteldu, meðan tín er á verkstað.
Ein av okkara kjarnutænastum er okkara verkstaður. At hava egið verkstað er ein ógvuliga stórur og týðandi partur av okkara samleika. Vit umvæla, rigga til og loysa allar teldutrupulleikar. Vit leggja stóran dent á, at kundin følir seg tryggan og veit, nær umvælingin er liðug, og hvør kostnaðurin er.
Øll viðskiftafólk eru vælkomin niðan í hølini á Staravegi við telduni ella aðrari útgerð, um okkurt skuldi verið áfatt. Tað er ber tó eisini til at loysa trupulleikar umvegis telefon ella netið, har vit kunnu fara inn á tykkara teldu og hjálpa á staðnum, soleiðis at tú sleppur enn skjótari í gongd aftur. Tú ert altíð vælkomin at ringja og spyrja.


text:
Søga 43: Josva verður leiðari
MÓSES vil fegin sleppa inn í Kána’an saman við ísraelsmonnum. Hann biður til Jehova: ’Lat meg sleppa við yvir um Jordanánna og síggja tað vakra landið.’ Men Jehova sigur: ’Lat tað nú vera nóg mikið! Tosa ikki meiri um hatta!’ Veitst tú hví Jehova segði tað?
Tað komst av tí sum hendi ta ferðina Móses sló á klettin. Minst til at hann og Áron gloymdu at geva Gudi æruna. Teir søgdu ikki fyri fólkinum at tað var Jehova ið fekk vatnið at streyma út úr klettinum, tá ísraelsmenn bóðu um vatn á sinni. Tí segði Jehova, at teir ikki skuldu sleppa við inn í Kána’an.
Nakrar fáar mánaðir eftir at Áron er deyður, sigur Jehova við Móses: ’Tak Josva og leið hann fram fyri prestin Eleazar og fólkið. Har, meðan øll síggja, skalt tú siga teimum at Josva er leiðari teirra.’ Móses ger beint sum Jehova sigur. Tað sært tú á bílætinum.
Nú sigur Jehova við Josva: ’Ver sterkur, og ver ikki bangin. Tú skalt leiða ísraelsmenn inn í Kána’ansland sum eg havi lovað teimum, og eg skal vera við tær.’
Seinni býður Jehova Mósesi at fara upp á tindin á Nebofjallinum í Móabslandi. Haðani sær Móses tvørtur um Jordanánna, og hann sær tað vakra Kána’ansland. Jehova sigur: ’Hetta er landið eg havi lovað at geva Ábrahams, Ísaks og Jákups børnum. Nú havi eg latið teg síggja tað, men tú sleppur ikki inn í tað.’
Uppi á Nebofjallinum doyði Móses. Hann gjørdist 120 ára gamal. Hann var frískur til tað síðsta, og eyguni vóru ikki viknað hjá honum. Fólkið syrgir og grætur, tí Móses ikki longur er hjá teimum. Men tey eru eisini glað um at Josva er nýggi leiðarin hjá teimum.
4 Mósebók 27:12-23; 5 Mósebók 3:23-29; 31:l-8, 14-23; 32:45-52; 34:1-12.


text:
Í sambandi við at 50 ár eru liðin, síðani Fróðskaparsetur Føroya varð sett á stovn, verður skipað fyri almennum fundi við pallborði í Norðurlandahúsinum 21. mai kl. 19 – 21, har ljós verður varpað á avbjóðingar og menningarmøguleikar hjá Fróðskaparsetrinum. Komið við og takið lut í kjakinum um framtíðar menningina av lærdum háskúla í Føroyum.
Ársaðalfundurin 2014
Ársaðalfundur Føroya Fróðskaparfelags verður á Føroyamálsdeildini á Debesartrøð fríggjadagin 28. november kl. 17.30.
Ársaðalfundurin byrjar við limafundi kl. 16, har norski søgufrøðingurin Erling S. Sandmo fer at halda fyrilestur um svian Olaus Magnus. Fyrilesturin verður á Føroya Landsbókasavni og er almennur.
Aftan á aðalfundin verður borðhald í Loftsstovuni á Føroyamálsdeildini.
Felagsins vegna
Nevndin
Almennur fyrilestur við Bjørn Kunoy
‘Handan leiktjøldini í altjóða gerðarrættarmálunum millum Føroyar og ES’ er heiti á almennum fyrilestri, sum Bjørn Kunoy doktari í lóg fer at halda í Norðurlandahúsinum mikukvøldið 5. november kl. 19.30.
Í stríðnum um felags umsiting av uppsjóvarfiski fekk ES sær til vega eina heimildarreglugerð, so at møguligt skuldi verða hjá ES at seta í verk handilstiltøk ímóti triðjalondum, um ósemja tók seg upp um felags umsitingarskipanir av ferðandi fiskastovnum.
Sum ein avleiðing av áhaldandi hóttanum um at seta í verk handilstiltøk móti Føroyum, avgjørdu Føroyar í august 2013, við støði í havrættarsáttmála Sameindu Tjóða, at kæra ES fyri ein tvungnan gerðarrætt. Í november 2013 varð somuleiðis sett hol á WTO gerðarrættarskipanina í hesum máli, ið fyri Føroyar var av sera stórum týdningi. Við hesum vórðu lunnar lagdir undir tvey javnfjar altjóða gerðarrættarmál millum Føroyar og ES.
Bjørn Kunoy stóð á odda fyri hesum arbeiði, og hann fer í fyrilestrinum at greiða frá teimum hendingum, ið lógu til grundar fyri avgerðini at seta í verk hesi altjóða gerðarrættarmál. Eisini verður greitt frá teimum nógvu avbjóðingunum, ið stóðust av hesum.
Høvi verður at seta Birni spurningar.
Bjørn Kunoy er doktari í almennari lóg og er starvsettur sum løgfrøðiligur ráðgevi í Uttanríkistænastu Føroya.


text:
Svasiland
Svasiland ella Kongsveldið Svasiland er lítið land í syðra-Afrika við umleið 1,3 mió íbúgvar.
Politikkur[rætta | rætta wikitekst]
Kongurin í Svasiland hevur stórt vald: Han er ríkisovasti og velur flestu tinglimirnar. Sum dømi um, hvussu nógv vald, hann hevur, er kongsheiti hansara, Ngwenyama, sum merkir leyva.
Búskapur[rætta | rætta wikitekst]
Kongsveldið Svasiland hevur nógv samband við máttmikla grannalandið - tað fær alla orkuveiting sína úr Suðurafrika, og suðurafrikanarar eiga stóran part av ídnaðinum. Týdningarmesta útflutningsvøran er sukurrør, men landið flytur eisini út við, kol og asbest.


text:
Hvat er flipped Classroom?
Í stuttum kann sigast, at við flipped classroom býtir ein um uppá heimaarbeiðið og skúlaarbeiðið. Næmingarnir fáa vegleiðing og vitan um eitt evni heima. Her er mest vanligt at nýta videobrot. Síðani arbeiða tey við "heimaarbeiðinum" í skúlanum. Tvs. at tey loysa uppgávur. Sostatt verður tann gamli hátturin at undirvísa "vendur á høvdið".
Í skúlanum á Giljanesi er tað serliga í støddfrøði, at fleiri lærarar nýta henda undirvísingarhátt.
Niðanfyri er leinkja til savnið av videobrotum til Flipped Classroom í støddfrøði:


text:
Áki: Samanhaldi bar okkum til sigurs
ítróttur09-01-2017 - 23:36 -
Eftir søguliga sigurin hjá Føroyum í gjár, hittu vit ein av stóru spælarnum á føroyska liðnum, Áka Egilsnes, vit ynsktu honum tillukku, og settu honum nakrar spurningar.
Fyrst bóðu vit hann lýsa dystin.
- Hetta var ein stravin dystur, hetta var faktist tað einasta liðið áðrenn kappingina, sum vit roknaðu við at kunna spæla uppmóti. Men eftir dystirnar móti Sveis og Ísrael, so vistu vit, at hetta fór at verða tann stravnasti dysturin, tað var nógv tempo á dystinum. Men vit vóru klókari enn teir.
Hvussu stórt er hetta avrikið?
- Hetta er tað stórsta man kann rokna við sum føroyskur hondbóltspælari, at koma við til eitt HM endaspæl, fyri tað fyrsta er tað eingin, ið hevði trúð uppá tað, tað einasta vit kundu prógva var, at vit kundu gera hetta. Tað vórðu nokk vit ið vórðu teir einastu ið trúðu uppá at tað fór at eydnast
Hvussu hevur vikuskiftið verið fyri teg?
- Hetta hevur verið eitt øgiliga stuttligt og hart vikuskiftið. Man hevur havt spenningin í kroppinum, og verið eitt sindur nervøsur. Samanhaldið á hesum liðnum hevur gjørt tað, at mennirnir hava verið klárir. Vit hava verið saman hvønn dag frá klokkan 10 av, og til dysturin byrjar hesar seinastu dagarnar, tað er tað ið hevur borið okkum fram til hetta her. Vit byrjaðu at venja fast saman tann 22. desembur, tó hava vit vant eitt sindur saman áðrenn, segði Áki við JN.fo eftir dystin í gjár.


text:
Ídnaðarland
Ídnaðarlondini eru í høvuðsheitinum tey ríku londini í Vesturheiminum. Í teimum londum, vit kalla ídnaðarlond, er ídnaðurin týdningarmesti vinnuvegurin. Í menningarlondum eru serstakliga landbúnaður ella fiskivinna týdningarmest, ikki tí, fólk í ídnaðarlondum liva eisini av fiskivinnu og landbúnaði, men úrtøkan til hvørt fólk ella hvønn arbeiðstíma er munandi betri enn í menningarlondunum. Ídnaðarlondini hava hægri úrtøku, tí maskinur gera ein part av arbeiðinum, betur verður dyrkað, funnið verður fram til nýggj kornsløg, handilsstøð nýtt og ikki mykja, nýggj amboð, sum arbeiða jørðina betur, og ofta eru garðarnir størri.
Lond í Vesturheiminum bygdu upp sín ídnað í 19. og fyrra helmingi í 20. øld, í hjálandaveldistíðini. Flestu av hesum hjálondum eru nú sjálvstøðug lond, men kortini eru tey heft búskaparliga at Vesturheiminum. Tey noyðast at læna pening í ídnaðarlondunum til høgu rentu, og skulu tey gjalda aftur lánini, noyðast tey at selja ídnaðarlondunum tilfar fyri tað, ídnaðarlondini leggja á. Og skuldi tað eydnast onkrum mennigarlandi at gjørt ídnaðarvøru, so er næstan ógjørligt at sleppa inn á marknaðin í ídnaðarlondunum.


text:
Norskt mál er málið í Noregi. Tað finnast tvey almenn norsk mál: Bókmál (bokmål), sum stavar frá donskum, og nýnorskt (nynorsk), sum Ivar Aasen endurskapaði grundað á norskum málførum.
Orsøkin til, at tað í Noregi eru tvey málsnið, meðan tað er nóg mikið við bara einum málsniði í donskum og svenskum, er søgulig og politisk. Bókmál er søguliga sæð ein norskað útgáva av tí danska skriftmáli, sum varð brúkt í Noregi í tí tíðini, tá ið landið var í politiskum samveldi við Danmark (frá uml. 1400 til 1814). Nýnorskt er harafturímóti eitt nýtt skriftmál, sum varð grundað uml. 1850 við støði í norskum bygdarmálum sum ein innlendskur valgmøguleiki til danskt. Bókmál er tí ógvuliga líkt donskum - í skrifti, ikki í framburði! - meðan nýnorskt hevur ávís drøg í felag við føroyskt og íslendskt.
1 Kallkyn 2 Kvennkyn 3 Formligur 4 Óformligur


text:
Svartisvanur
Tann svarti svanin (latín Cygnus atratus) er av dunnuættini. Tann svarti svanin hoyrir ikki heima í evropeiska fuglaheiminum, men hann hevur álíkavæl klára at búsett seg í fleiri londum, millum annað í Týsklandi og í Stóra Bretlandi. Eisini eru svartir svanar sæddir um alt Danmark seinnu árini. Tá evropear komu til Avstralia á fyrsta sinni, sóu teir ein bólk av svørtum svanum. Hetta var ongantíð sæð fyrr av evropeum, tí í okkara hugaheimi er ein svanur hvítur. Hann er eisini innfluttur til Nýsælands. Tann svarti steggin er vanliga sótsvartur, hevur svørt bein og eitt reytt nev. Honin er eitt sindur minni og hevur eitt nev sum ikki er líka reytt sum hjá steggjanum. Ungarnir eru grábrúnir og hava grátt nev.
Í m.a. 2014 sóu fólk á Skála ein svartan svana við Prestá. Ikki er greitt hvussu leingi hann hevur verið í Føroyum, og um hann hevur fylgi av fleiri svørtum svanum. Tað er sera sjáldsamt at síggja tann svarta svanan í Føroyum.
Fuglabókin[rætta | rætta wikitekst]
Stundum ala teir hann í dýragørðum í Evropa, og í einum landsynningsstormi var ein komin í túnið í Sørvági kanska úr Onglandi. Hann var spakur og sera vakur. Størstu veingjafjaðrarnar vóru hvítar; annars var hann svartur, uttan nevið, sum var fagurt reytt við einari hvítari rond tvørturum. Fjaðrarnar omaná lagaðu seg í vøkrum bylgjum tvørtur. eftir veingjunum og bakinum. Hann varð sleptur á Leitisvatn og livdi har í nøkur ár. Sera fólkaalskin var hann, kom stundum tætt til fólk og fylgdist so við teimum. Mong kendu tað sum ein sakn, tá ið hann var deyður [1].
Sí eisini[rætta | rætta wikitekst]
Keldur[rætta | rætta wikitekst]
- ↑ Mikkjal á Ryggi: Fuglabókin, Dýralæra II. 1951


text:
Var tað hetta, Gud ætlaði?
TAK onkra avís. Hygg at sjónvarpinum, ella lurta eftir útvarpinum. Fjølmiðlarnir eru fullir av tíðindum um yvirgang, bardagar og brotsverk. Hugsa um støðuna, sum tú sjálvur ert í, tínar egnu trupulleikar. Kanska ert tú illa fyri av sjúku, ella tí tú hevur mist ein av tínum kæru. Kanska hevur tú tað sum Job, Guds tænari, ið segði seg vera ’mettaðan av vesaldómi’. — Job 10:15, Løggilda danska umsetingin.
Spyr teg sjálvan:
Var tað hetta, Gud ætlaði mær og allari mannaættini?
Hvaðani fái eg hjálp at loysa mínar trupulleikar?
Er vón um, at friður nakrantíð verður her á jørðini?
Bíblian svarar spurningunum positivt og skilagott.
BÍBLIAN SIGUR, AT GUD FER AT FREMJA HESAR BROYTINGAR Á JØRÐINI.
„Hann skal turka hvørt tár av eygum teirra; deyðin skal ikki vera longur, og hvørki sorg, skríggj ella pína skal vera longur.“ — Opinberingin 21:4
„Tá skal hin lamni leypa sum hjørtur.“ — Esaias 35:6
„Tá skulu eygu hinna blindu verða opnað.“ — Esaias 35:5
„Øll tey, sum eru í grøvunum . . . skulu koma fram.“ — Jóhannes 5:28, 29
„Eingin, sum býr har, skal siga: ’Eg eri sjúkur.’“ — Esaias 33:24
„Korn skal vera í yvirflóð í landinum, á fjallatindunum.“ — Sálmur 72:16
FÁ NYTTU AV TÍ, SUM BÍBLIAN LÆRIR
Vís ikki tað, sum tú hevur lisið á hesum síðunum, frá tær, sum var tað ber og blektað ynskishugsan. Gud hevur lovað at skapa slík viðurskifti, og Bíblian greiðir frá, hvussu hann fer at gera tað.
Men í Bíbliuni er eisini nógv annað. Hon er lykilin til eitt eydnuríkt og nøktandi lív longu nú. Hugsa eina løtu um tínar egnu trupulleikar og stúranir. Kanska hevur tú trupulleikar av pengaviðurskiftum, familju ella heilsu. Kanska hevur tú mist ein av tínum kæru. Bíblian kann hjálpa tær at klára teir dagligu meinbogarnar, og hon kann geva tær frið í sinnið, tí hon svarar spurningum sum:
Hví líða menniskju?
Hvussu klára vit lívsins stúranir?
Hvussu fáa vit eitt eydnuríkari familjulív?
Hvat hendir okkum, tá vit doyggja?
Koma vit at síggja tey aftur, sum vit hava mist?
Hvussu kunnu vit vera vís í, at Gud heldur tey frálíku lyftini, sum hann hevur givið okkum?
At tú ert farin at lesa hesa bókina, vísir, at tú fegin vilt vita, hvat Bíblian lærir. Og bókin kann hjálpa tær. Legg til merkis, at spurningar eru til teir einstøku paragrafarnar. Milliónir av menniskjum hava við spurning og svar-mannagongdini kannað Bíbliuna saman við Jehova Vitnum og havt stóra gleði av tí. Tað vóna vit eisini, at tú fert at gera. Væntandi verður tað bæði spennandi og gevandi at fáa greiðu á, hvat Bíblian veruliga lærir.
Var tað hetta, Gud ætlaði?var-tað-hetta-gud-ætlaðiVar tað hetta, Gud ætlaði? | Bíblian lærirHvat er Guds ætlan? Í dag hava vit trupulleikar sum brotsverk, kríggj, yvirgang, sjúku, deyða. Bíblian vísir, hvussu vit klára alt hetta, og hvussu Gud hjálpir.bíblia, lærir, gud, ætlan, jørðin, esaiasVar tað hetta, Gud ætlaði?Var tað hetta, Gud ætlaði?Tú undrast kanska á, at so nógvir trupulleikar eru í dag. Visti tú, at Bíblian lovar eina betri framtíð, sum tú eisini kanst uppliva?Var tað hetta, Gud ætlaði?Var tað hetta, Gud ætlaði?
LÆR MEIRA
Hvussu gongur eitt bíbliuskeið fyri seg?
Jehova vitni eru kend um allan heimin fyri at bjóða ókeypis bíbliuskeið. Hygg, hvussu tað gongur fyri seg.